**Informatīvais ziņojums „Par 1991.gada barikāžu 25 gadu**

**atceres pasākumu organizēšanu**”

Rīgā,

2015

Informatīvais ziņojums „Par 1991.gada barikāžu 25 gadu atceres pasākumu organizēšanu” (turpmāk – informatīvais ziņojums) sagatavots, pamatojoties uz Ministru kabineta 2015.gada 7.aprīļa rīkojuma Nr.176 „Par darba grupu 1991.gada barikāžu 25 gadu atceres pasākumu organizēšanai” 2.punktu, kas nosaka, ka darba grupa izstrādā atceres pasākumu plānu un finansējuma tāmi, norādot attiecīgā pasākuma īstenotāju un finansējuma avotu, un darba grupas vadītājs to noteiktā kārtībā līdz 2015.gada 30.aprīlim iesniedz Ministru kabinetā.

**I. Esošās situācijas apraksts**

Ar Ministru kabineta 2015.gada 7.aprīļa rīkojumu Nr.176 „Par darba grupu 1991.gada barikāžu 25 gadu atceres pasākumu organizēšanai” tika izveidota koleģiāla un koordinējoša institūcija, kuras uzdevums ir izstrādāt 1991.gada barikāžu 25 gadu atceres pasākumu plānu un finansējuma tāmi, norādot attiecīgā pasākuma īstenotāju un finansējuma avotu. Darba grupa ir identificējusi pasākumu klāstu, no kuriem daļa ir tradicionāli pasākumi, kas ik gadu, atzīmējot 1991.gada barikāžu notikumus, tiek īstenoti institūcijām pieejamā budžeta ietvaros, bet daļai 25 gadu jubilejas pasākumu ir nepieciešams papildu finansējums.

1.tabula

**Institūciju pieejamā budžeta ietvaros plānotie**

**1991.gada barikāžu 25 gadu atceres pasākumi 2016.gada janvārī**

|  |  |  |  |  |  |
| --- | --- | --- | --- | --- | --- |
| **Nr.** | **Datums** | **Laiks** | **Pasākums, vieta** | **Atbildīgā institūcija** | **Plānotais finansējums\* (*euro*)** |
| 1. | 13. janvāris | 15.00 - 18.00 | Barikāžu rekonstrukcija Zaķusalā (starp LTV ēku un dzelzceļa tiltu)Atceres ugunskurs Zaķusalā | Latvijas TelevīzijaAizsardzības ministrijaMārupes barikāžu dalībnieku biedrība1991.gada barikāžu dalībnieku biedrībaJaunsardze | 1 200,00  |
| 22. | 16. janvāris | 12.00 | Atceres brīdis Mārupes kapos pie pieminekļa brīvības cīnītājiem | Mārupes pagasta padome | Finansējums nav nepieciešams |
| 3. | 16. janvāris | 16.00 | Atceres pasākums pie Vecmīlgrāvja tilta | Rīgas Ziemeļu izpilddirekcija1991.gada barikāžu dalībnieku biedrība | 300,00  |
| 4. | 20.janvāris |  |  |  |  |
| 4.1. |  | 10:00 | Piemiņas ugunskura iedegšana Doma laukumā | 1991.gada barikāžu dalībnieku biedrībaRīgas domeJaunsardze | 450,00  |
| 4.2. |  | 11:00-20:00 | Ugunskurs Doma laukumā | Rīgas dome[Valsts ugunsdzēsības un glābšanas dienests](http://www.vugd.gov.lv/)1991.gada barikāžu dalībnieku biedrība | 200,00  |
| 4.3. |  | 12:00 | Ziedu nolikšana Meža kapos | Aizsardzības ministrijaIekšlietu ministrija | 350,00 *t.sk.*AM 100,00 IeM 250,00  |
| 4.4. |  |  | Ugunskurs Saeimas pagalmā | Latvijas Republikas Saeima | 400,00  |
| 4.5. |  | 11:00-21:30 | Goda sardze pie bojāgājušo piemiņas akmeņiem Bastejkalnā un pie bijušās Iekšlietu ministrijas ēkas Raiņa bulv.6 | Iekšlietu ministrijaAizsardzības ministrija | Finansējums nav nepieciešams |
| 4.6. |  | Laiks tiks precizēts | Iekšlietu ministra pieņemšana iekšlietu nozares darbiniekiem - bijušajiem barikāžu dalībniekiem un ministrijas apšaudē bojā gājušo miliču tuviniekiem | Iekšlietu ministrija | 2 000,00  |
| 4.7. |  | 14:00 | Ziedu nolikšana pie Brīvības pieminekļa un kritušo piemiņas vietām Bastejkalnā | Aizsardzības ministrijaIekšlietu ministrija | 400,00 *t.sk.*AM 100,00 IeM 300,00  |
| 4.8. |  | Laiks tiks precizēts | Saeimas priekšsēdētājas I.Mūrnieces tikšanās ar barikāžu laika žurnālistiem | Latvijas Republikas Saeima | 2 800,00  |
| 4.9. |  | 18:00-19:30 | Dievkalpojums Rīgas Domā | Rīgas domeRīgas Doms1991.gada barikāžu dalībnieku biedrība | 300,00 |
| 4.10. | Tiks precizēts | Tiks precizēts | Ministru Padomes (tagad Ministru kabinets)  barikāžu sargu svinīgā pieņemšana pie Ministru prezidentes L.Straujumas.Izstāde „1991.gada janvāra barikādes” | Valsts kanceleja | 2 000,00  |
|  |  |  |  | **KOPĀ** | **10 400,00**  |

\* Plānotais finansējums norādīts indikatīvi un var tikt precizēts aktivitāšu īstenošanas laikā.

2.tabula

**Institūciju pieteiktie 1991.gada barikāžu 25 gadu atceres pasākumi, kuriem nepieciešams papildu finansējums**

|  |  |  |  |  |
| --- | --- | --- | --- | --- |
| **Nr.** | **Datums** | **Pasākums, vieta** | **Atbildīgā institūcija** | **Nepieciešamais finansējums (*euro*)** |
| 1. | 15.janvāris | Starptautiska zinātniska konference 1991.gada barikāžu 25 gadu atcerei „Barikādes: civilā pretestība prettautiskai varai un tās mācības”.Latvijas Zinātņu akadēmija | IZM | 15 920,00  |
| 2. | 2015./2016. māc.g. 1.pusgads;16.janvāris | Skolēnu patriotisma un pilsoniskās audzināšanas projekts „Janvāra ugunskuru stāsti un dziesmas”.Latvijas izglītības iestādes, Latvijas Nacionālā bibliotēka vai Latvijas Kara muzejs | IZMValsts izglītības satura centrs | 11 523,00  |
| 3. | 13.janvāris | Vizuālās mākslas izstāde „Barikādes”Latvijas Mākslinieku savienība | KM | 15 968,00  |
| 4. | 16.janvāris | Barikāžu dalībnieku tikšanās |  | 75 949,00 t.sk. |
| 4.1. |  | Pasākums un koncerts 3000 dalībniekiem | Latvijas Kultūras akadēmija | 68 938,00  |
| 4.2. |  | Pasākuma translācija LTV | NEPLP | 7 011,00  |
| 5. | 15. – 16.janvāris | Realitātes spēle „Doma laukuma barikāžu rekonstrukcija” (translē Latvijas Radio) | NEPLP | 68 720,00 t.sk. |
| 5.1. |  | Atceres pasākumi Doma laukumā un interaktīva ekspozīcija par barikāžu notikumiem | NEPLP | 30 000,00 |
| 5.2. |  | Interaktīvi izglītojoša barikāžu pieredzes spēle jauniešiem | NEPLP | 38 720,00  |
| 6. | Janvāris | Digitālā risinājuma Latvijas oficiālajā Facebook vietnē „If you Like Latvija, Latvia likes you” publicēšana | ĀM | 5 000,00  |
| 7. | 13.janvāris | 1991.gada Barikāžu jubilejas žurnāls | KM | 4 970,00  |
|  |  |  | **KOPĀ** | **198 050,00**  |

1. **Starptautiska zinātniskā konference 1991.gada barikāžu 25 gadu atcerei „Barikādes: civilā pretestība prettautiskai varai un tās mācības”.**

Konferences laiks: 2016. gada 15. janvāris, 10:00 – 18:00.

Konferences norises vieta: Latvijas Zinātņu akadēmija.

Konferences apraksts: starptautiskās konferences mērķis ir aplūkot nevardarbīgo pretošanos prettautiskiem režīmiem kā vienu no tiešām demokrātijas būtiskām un efektīvām izpausmēm. Svarīgi būtu salīdzināt civilo pretestību ar mūsdienās tik izplatīto vardarbību un terorismu, kas parasti nekalpo tautu brīvības centieniem. Baltijas valstu barikādes šajā ziņā ir ne tikai pamācošas, bet arī ļauj izdarīt secinājumus mūsdienu politisko konfliktu sekmīgākai risināšanai starptautiskajā sistēmā. Konferencē pamatziņojumus nolasīs pasaulē atzīti civilās pretestības eksperti – teorētiķi, politologi un vēsturnieki no Baltijas valstīm un Ukrainas. Paredzēta arī barikāžu dalībnieku diskusija. Konferencē nolasītie ziņojumi un diskusijas pēc konferences tiks publicēti konferences materiālu krājumos latviešu un angļu valodās.

Sadarbības partneri: 1991.gada barikāžu dalībnieku biedrība; 4. maija Deklarācijas klubs; Latvijas Pašvaldību savienība.

Finansējuma saņēmējs: IZM

Nepieciešamais finansējums: **15 920,00 *euro*** (skat. 1.tāmi)

1. **Skolēnu patriotisma un pilsoniskās audzināšanas projekts** **„Janvāra ugunskuru stāsti un dziesmas”.**

Projekta norises laiks: 2015./2016.māc.gada 1.pusgads un noslēguma pasākums 2016.gada 15. vai 16.janvārī.

Projekta norises vieta: izglītības iestādēs visā Latvijā un noslēguma pasākums Latvijas Nacionālajā bibliotēkā vai Latvijas Kara muzejā.

Projekta rīkotāji: Valsts izglītības satura centrs.

Projekta apraksts: Projekta mērķis ir stiprināt skolēnos patriotisma jūtas, izzinot vēsturisko mantojumu un sabiedrības saliedētības un nevardarbīgās pretošanās pieredzi un veicināt sociālās atmiņas saglabāšanu un tālāknodošanu, veidojot izpratni par sabiedriskās līdzdalības nozīmi savas valsts veidošanā un attīstībā.

Projekta īstenošanas gaitā tiek īstenoti šādi uzdevumi:

* izzināt 1991.gada barikāžu laikā dziedātās dziesmas un 1991.gada barikāžu dalībnieku atmiņu stāstījumus, izjūtas, gūtās emocijas, atziņas un izpratni par barikāžu laika notikumiem ietvert dziesmu tekstu un atmiņu stāstījumu ilustrācijās;
* izglītības iestādēm organizēt atraktīvu, skolēnus uzrunājošu un motivējošu dziesmu izdziedāšanas pasākumu, papildinot to ar atmiņu stāstījumiem un skolēnu sagatavoto ilustratīvo materiālu, saliedējot skolas kolektīvu, radoši izvēloties formu, kā to izdarīt. Pasākums tiek atspoguļots skolas mājaslapā vai sociālajos tīklos, vai izveidojot īpašu vietni skolas labās prakses popularizēšanai, akcentējot katras izglītības iestādes skolēnu līdzdalību pilsonisko vērtību apgūšanā;
* organizēt labāko ilustrāciju izstādi Latvijas Nacionālajā bibliotēkā vai Latvijas Kara muzejā un izveidot dziesmu krājumu, tajā ietverot skolēnu veidotās ilustrācijas un Latvijas Nacionālās bibliotēkas krājumā esošās dziesmas. Krājumu dāvināt visām Latvijas izglītības iestādēm.

Sadarbības partneri: Latvijas Nacionālā bibliotēka vai Latvijas Kara muzejs.

Finansējuma saņēmējs: IZM

Nepieciešamais finansējums: **11 523,00 *euro***(t.sk. 2015.gadā 2 473,00 *euro* un 2016.gadā 9 050,00 *euro*)(skat. 2.tāmi)

1. **Vizuālās mākslas izstāde „Barikādes”**

Izstādes atklāšanas laiks: 2016.gada 13.janvāris.

Izstādes norises vieta: Latvijas Mākslinieku savienības galerija Rīgā, 11.novembra krastmalā 35.

Izstādes apraksts: Latvijas mākslinieki sadarbībā ar Lietuvas Mākslinieku asociāciju un Igaunijas Mākslinieku asociāciju 2016.gadā plāno realizēt vizuālās mākslas izstādi, kas veltīta 1991.gada barikāžu atcerei. Izstāde paredzēta, kā Baltijas valstu – Lietuvas, Latvijas un Igaunijas – mākslinieku apvienota ekspozīcija un norisināsies katrā no Baltijas valstīm, pieminot un vēršot uzmanību uz 1991.gada notikumiem, kas katrai valstij bija mazliet atšķirīgi, tomēr emocionāli ļoti vienojoši. Latvijas, Lietuvas un Igaunijas mākslinieku darbos tiks atspoguļota Baltijas valstu sabiedrības un kultūras vienotība, kā arī mūsu tautu stiprā vēlme nosargāt Baltijas valstu identitāti un unikalitāti. Šis ir laiks, kad nacionalitātes apziņa un vienotība starp kaimiņvalstīm ir jo īpaši aktualizējama, kad saspringtajā situācijā ar iespējamiem ārvalstu draudiem līdz ar mākslas valodas palīdzību var nepastarpināti izteikt piederību kopējiem sabiedrības mērķiem – par brīvību un neatkarību.

Latvijas kuratora pienākumi ir virsvadība pār projekta sagatavošanas fāzi, realizāciju un noslēguma fāzi; projekta koncepcijas un darba plāna izstrāde; darba grupas izveide; Latvijas mākslinieku - dalībnieku piesaiste un mākslas darbu izvēle; izstādes Rīgā nodrošināšana un koordinēšana, kā arī vizuālā dizaina izstrāde; projekta atskaišu sagatavošana u.c. Kuratoram piesaistīts asistents, kurš līdzdarbojas ekspozīciju norises koordinēšanā; aktivitāšu plāna izstrādē; sponsoru un sadarbības partneru piesaistē; publicitātes pasākumu plānošanā un īstenošanā pirms projekta sākuma, tā norises laikā un pēc tā norises; vizuālo materiālu, kataloga drukas koordinēšanā, reklāmas materiālu izvietošanā; projekta atskaišu sagatavošanā, kā arī asistē citos projekta izstrādes un norises elementos. Plānots, ka izstāde apvienos 12 Latvijas, 12 Lietuvas un 12 Igaunijas mākslinieku darbus dažādos mākslas veidos: glezniecība, grafika, tēlniecība, instalācijas u.c. Kopumā ekspozīciju varētu veidot ap 100 mākslas darbu. Plānots, ka mākslas darbu transportēšanas izmaksas sedz Latvijas puse, kas nodrošina visu darbu transportēšanu no Lietuvas un Igaunijas uz izstādes pirmo norises vietu Rīgā, darbu transportēšanu no Rīgas uz Viļņu un pēc tam no Viļņas uz Pērnavu.

Sadarbības partneri: Lietuvas Mākslinieku asociācija un Igaunijas Mākslinieku asociācija.

Finansējuma saņēmējs: KM

Nepieciešamais finansējums: **15 968,00 *euro*** (skat. 3.tāmi)

1. **Barikāžu dalībnieku tikšanās**

Projekta norises laiks: 2016. gada 16.janvāra vakars.

Projekta norises vieta: zāle, kurā var uzņemt 3000 dalībniekus (atbilstošu vietu projekta organizētājs izvēlēsies iepirkuma procedūras rezultātā).

Projekta rīkotāji: Latvijas Kultūras akadēmijas Radošās darbības centrs, pasākuma translāciju nodrošina Latvijas Televīzija.

Projekta apraksts: Iecerēta paaudžu tikšanās atmiņās un mūzikā. Aicināti tiek barikāžu dalībnieki, viņu bērni un mazbērni no visas Latvijas unikālās nevardarbīgās pretošanās brīža atcerei dzīvās vēsturiskās atmiņas pārmantošanas vakarā. Kopīga vakarēšana, patiesās cilvēciskās brālības sajūta, vēsturiskā nozīmīguma apziņa, kas nododama nākamajām paaudzēm, ir svarīgākās šī vakara sastāvdaļas, to tiešraidē līdzpārdzīvos arī TV skatītāji visā Latvijā.

Hallē tiks novietota 20 x 12 m vairāklīmeņu skatuve, tās fonā videoekrāns, tajā vēsturiskie 1991.gada video un fotoattēli. Blakus skatuvei izvietoti liela mēroga foto no svarīgākajām barikāžu pozīcijām, piem., Augstākā Padome, Ministru kabinets, Doma laukums, Zaķusala, Lattelecom ēka. Vakara gaitā pie šiem punktiem uz podestiem tiks lūgti šo pozīciju aizstāvji šīsdienas fotomirklim.

Vakars sāksies ar Jura Kulakova kantāti “Vēstules uz bruģa”, skaņdarbu, kas komponēts 1991.gada barikāžu piemiņai. Atskaņos autors, grupa “Pērkons”, NBS štāba orķestris, bungu un dūdu grupa “Auļi”, jauktie kori. Tālākā vakara gaitā sekos amatpersonu un barikāžu dalībnieku uzrunas, folkloras un postfolkloras grupu uzstāšanās (paredzēto kopu saraksts, kas varētu mainīties, tāmē), atmiņu fotomirkļi, kas atklāj plašo visas Latvijas novadu līdzdalību neatkarības atjaunošanā, pozīciju sargu brālību, cilvēcisko nozīmību katra personīgajā liktenī un tautas vienotības spēku.

Tikšanās vakars noris pie galdiem, uz kuriem atbraukušie izklāj hallē izsniegto simbolisko putru un tēju, kā arī līdzņemto cienastu. Galdi dalīti pa novadiem un pa barikāžu pozīcijām individuālajiem dalībniekiem. Vieta Doma laukuma rekonstrukcijas spēles dalībniekiem akcentēta ar lielformāta foto. Vakara gaitā notiks dabiska, nepiespiesta pārkārtošanās. Ja paredzama lielāka atsaucība kā 3000 dalībnieki, tad jāiekārto arī otra halle ar nelielu skatuvi mūziķiem un ekrānam.

Norises sākums iecerēts 19:00, halle atvērta no 18:00, ekrānos barikāžu laika video. Ilgums līdz 23:00.

Sadarbības partneri: 1991.gada barikāžu dalībnieku biedrība.

Finansējuma saņēmējs: Latvijas Kultūras akadēmija un NEPLP (translācija LTV).

Nepieciešamais finansējums: **68 938,00 *euro*** *(*skat. 4.tāmi), pasākuma translācija Latvijas Televīzijā - **7 011,00 *euro*** *(*skat. 7.tāmi).

1. **Realitātes spēle Doma laukuma barikāžu rekonstrukcija**

Projekta norises laiks: 2016.gada 15.janvāris 18:00 – 16.janvāris 18:00

Norises vieta: Rīga, Doma laukums, Herdera laukums, Jauniela, Rīgas Doms, Jēkaba iela, Smilšu iela.

Projekta rīkotāji: Latvijas Radio sadarbībā ar 1991.gada barikāžu dalībnieku biedrību.

Norises apraksts: lai piesaistītu Barikāžu atceres pasākumam cilvēkus, jo īpaši jauniešu auditoriju, tiek veidots vienojošs koncepts, kas vērsts ne tikai uz pagātni, pieminēšanu, atceri, bet arī uz nākotni. Pasākuma mērķis – piesaistīt uzmanību, skaidrot nozīmi notikumam, vienotībai, spēkam un enerģijai, kas valdīja Barikāžu laikā. Koncepts, kas saliedē, raisa lepnumu, veicina piederības sajūtu un vienlaikus ir spilgts, mūsdienīgs un iesaistošs. Kas ir tas, kas cilvēkus vienoja un deva spēku gan tumšajās, aukstajās 1991.gada janvāra dienās, un ir svarīgs ikvienam šodien un nākotnē? Kas mums ir vajadzīgs gan ārēji, gan sirdīs? Kas dod enerģiju rīkoties, darīt, paveikt, nesēdēt uz vietas, nestāvēt malā.  Tā ir – UGUNS.

UGUNS ir atslēgvārds konceptam, kas apvienos visas pasākuma aktivitātes un apvienos cilvēkus vienotā sajūtā. Uguns nav tikai simboliska liesma barikāžu ugunskurā janvāra nakts spelgonī. Tā ir sajūta. Tā ir būtība, kas cilvēkā vai nu ir, vai nav. Tā ir piederības sajūta, pārliecība, mirdzums acīs, karstums sirdī un siltums plaukstās. Tie, kam ir uguns, tie var nebaidīties. Tie šajā mainīgajā un neparedzamajā pasaulē nepazudīs. Jo viņi zina savas saknes, savas uguns spēka avotu. Tie vienmēr spēs pastāvēt par sevi, savām vērtībām un pārliecību. Jo tā ir UGUNS. Karsta, dzīvotgriboša, visas grūtības pārvaroša. Tevī. Manī. Mūsos.

Realitātes spēli veido divas savstarpēji saistītas aktivitātes:

* 1. Atceres pasākumi Doma laukumā un interaktīva ekspozīcija par barikāžu notikumiem;
	2. Interaktīvi izglītojoša barikāžu pieredzes spēle jauniešiem.

**5.1. Atceres pasākumi Doma laukumā un interaktīva ekspozīcija par barikāžu notikumiem**

Norises apraksts:ar unikāla piedzīvojuma – Doma laukuma barikāžu rekonstrukcijas palīdzību sniegt jaunajai paaudzei dzīvo vēsturisko pieredzi, padziļināt sabiedrības zināšanas par nevardarbīgo pretošanos, tā sekmējot Latvijas ilgtspēju.

Norises dalībnieki: jaunsargi, spēlei pieteikušās personas.

Uzaicinātie: 1991.gada barikāžu organizatori, tā laika Augstākās Padomes un Tautas frontes vadība, iekšlietu ministrijas aizstāvji, Doma laukuma barikāžu dalībnieki, profesionālie mākslinieki un amatiermākslas kolektīvi, kas uzstājās Doma laukumā un baznīcā 1991.gada janvārī.

Rekonstrukcijas aktivitātes notiek vidē, kuras noformējums veidots atbilstoši vēsturiskajai situācijai: vēsturiskajam laikam atbilstoši kravas auto, traktors, mikroautobuss, lielais autobuss, kokvedējs ar baļķiem, ātrās palīdzības auto, ugunsdzēsēju auto, baļķi, betona bloki, smilšu maisi, plakāti, Latvijas karogi, prettanku eži, citi aksesuāri (termosi, radioaparāti, gāzmaskas), 6 abpusēji fotostendi ar vēsturiskām fotogrāfijām (3x2 m), 2 6x4m videokrāni, 3 ugunskuri, rekonstruēta improvizētā skatuve pie Radio mājas, medpunkta aprīkojums Doma baznīcā.

Rekonstrukcijas saturu veidos sardžu izveidošana, pozīciju apgaita, viktorīna, atmiņu stāsti, sarunas, mūzika, dejas, sporta spēles, atbilstoši dzīvei 1991.gadā. Laikmeta noskaņu rada vietas.

Norises noslēgums: 1991. gada barikādēm veltītās vitrāžas Doma baznīcas logā „Ar degsmi par Latviju” gaismas un mūzikas inscenējums.

Projekta pieteicējs, īstenotājs un finansējuma saņēmējs: Latvijas Radio (Kultūras *ministrija).*

Finansējuma saņēmējs: NEPLP

Nepieciešamais finansējums: **30 000,00 *euro*** (skat. 5.tāmi).

* 1. **Interaktīvi izglītojoša barikāžu pieredzes spēle jauniešiem**

Norises apraksts:IZDZĪVO! Vecrīga, RadioMāja, Daugavmala. 1991.gada janvārī neviens nezināja, kas tieši notiks. Bet, neskatoties uz to, kopīgi dedzināja uguni gan burtiski, gan sevī. Tāpēc jauniešiem piedāvājam to pašu – kopīgi iedegt sevī uguni, iepriekš nezinot, kur un pie kā tā novedīs. Izvietojam UGUNSPUNKTUS stratēģiskākajās barikāžu vietās, kurās nepieciešams veikt uzdevumu, kas ir radoši atvasināts un saistīts ar barikāžu laika notikumiem. Par katra uzdevuma izpildi dalībnieki saņem uzlīmi un, savācot nepieciešamo skaitu, iegūst iespēju piedalīties "slepenā" (tikai savējiem, kam ir Uguns) koncertā 16.janvāra vakarā. Barikāžu spēle notiek nedēļas garumā no 9.janvāra un tiek intensīvi popularizēta Latvijas Radio un [LSM.LV](http://LSM.LV).

Finansējuma saņēmējs: NEPLP

Nepieciešamais finansējums: **38 720,00** ***euro*** (skat. 6.tāmi)

1. **Digitālā risinājuma Latvijas oficiālajā Facebook vietnē publicēšana**

Projekta apraksts:  Facebook šķirkļa izstrāde oficiālajā Latvijas facebook profilā "If you like Latvia, Latvia likes you" (tai skaitā, vēsturisko fotogrāfiju iegāde), lai informētu par Barikāžu vēsturisko nozīmi ārvalstu auditoriju.

Projekta pieteicējs, īstenotājs un finansējuma saņēmējs: Latvijas Institūts (Ārlietu ministrija).

Finansējuma saņēmējs: ĀM

Nepieciešamais finansējums: **5 000,00 *euro*** (skat. 8.tāmi).

1. **1991.gada Barikāžu jubilejas žurnāls**

Projekta norises laiks: 2016.gada 13.janvāris.

Projekta norises vieta: 1991.gada Barikāžu dalībnieku biedrība Rīgā, Krāmu ielā 3.

Žurnāla apraksts: 80 lappušu A4 formāta izdevums 1000 eksemplāru metienā.

Materiāls publicēšanai ir sagatavots un žurnāla provizoriskais saturs ir šāds:

1. daļa – pētnieciskie raksti:

* Latvijas Tautas Fronte Barikāžu laikā – R.Ražuks;
* Barikādes: civilā pretestība prettautiskai varai un tās mācības – T.Jundzis;
* Atmoda un cittautieši – E.Šnore;
* Īpašas kārtības sargu vienības – Latvijas spēka struktūru sākums – 1991.gada barikāžu muzeja pētnieki;

2. daļa – Barikāžu dalībnieku memuāri un atmiņas:

* D.Ģēģera, R.Milberga, I.Redisona. A.Bašķa, Dz.Rasnača, D.Blagoveščenskas un citu atmiņas par barikāžu laiku. Kopumā 25 Barikāžu dalībnieku sarakstītais.

3. daļa – mūsdienu jauniešu savāktās atmiņas un ģimenes arhīvu liecības par tuvinieku un novadnieku darbību Latvijas Tautas frontē un dalību barikādēs (25 labāko darbu izlase).

4. daļa – 1991.gada barikāžu dalībnieku formālo un neformālo biedrību darbība Latvijas pilsētās un novados šodien, nododot Latvijas aizstāvēšanas tradīciju jaunajai paaudzei.

5. daļa – ar 1991.gada barikāžu dalībnieka piemiņas zīmi apbalvoto un ar pateicības rakstu par dalību 1991.gada barikādēs apbalvoto saraksts.

Finansējuma saņēmējs: KM

Nepieciešamais finansējums: **4 970,00 *euro*** (skat. 9.tāmi)

**II. Kopsavilkums**

Minēto pasākumu kopums nodrošinās 1991.gada barikāžu 25 gadu atceres atzīmēšanu gan nacionālā mērogā, gan starptautiski, vienlaikus veicinot vēsturisko notikumu pētniecību un šī procesa ilgtspēju.

Īstenojot MK rīkojumā Nr.176 doto uzdevumu, darba grupa ir izstrādājusi priekšlikumus divām atceres pasākumu grupām:

1) institūciju pieejamā budžeta ietvaros plānotie pasākumi, kuru īstenošanai nav nepieciešams papildus budžeta finansējums (informatīvā ziņojuma 1.tabulā minētie pasākumi ar kopējo izmaksu summu **10 400,00 *euro***);

2) 25 gadu jubilejas pasākumi, kuru organizēšanai ir nepieciešams papildu finansējums **198 050,00 *euro*** apmērā (informatīvā ziņojuma 2.tabulā minētie pasākumi).

Kultūras ministrija sadarbībā ar iesaistītajām institūcijām ir izvērtējusi finansējuma pieprasījumu tāmes un sagatavojusi iesniegšanai Ministru kabinetā kā 2016.gada jaunās politikas iniciatīvas.

 Kultūras ministre                                                           D.Melbārde

 Vīza: Valsts sekretārs S.Voldiņš

2015.06.12. 10:02

2620

J.Garjāns, 67330301

Janis.Garjans@km.gov.lv